પેલા ગૃહસ્થે કહ્યું, ‘આવા વહેવારુ ઉકેલ તો અનેક હોય છે. પણ મને મનોમન પ્રશ્ન થાય છે કે લગ્ન બે વ્યક્તિનો અને બે આત્માનો સંબંધ છે કે માત્ર બે દેહનો?’ પેલા ભાઈએ કહ્યું, ‘માઠું ન લગાડશો. તમે જેને આત્માનો સંબંધ કહો છો તેમાં તમને શું સુખ મળ્યું?’ ગૃહસ્થે કહ્યું, ‘જો આપણે લગ્નમાં માત્ર સુખ જ શોધતા હોઈએ તો સાચા અર્થમાં એ લગ્ન નથી. મારો એક મિત્ર કાચની પૂતળી જેવી રૂપાળી યુવતીને પરણ્યો અને પછી થોડાક મહિનાઓમાં જ એ રૂપવતી પત્ની આરસના નિર્જીવ પૂતળા જેવી બની ગઈ. ઘણા બધાએ સલાહ આપી કે તમે તેના ભરણપોષણની યોગ્ય જોગવાઈ કરીને એનો ત્યાગ કરો. ગૃહસ્થે કહ્યું – ‘એ મિત્રએ જે જવાબ આપ્યો તે સાંભળો. લગ્ન એ તો માત્ર ભરણપોષણની વ્યવસ્થા છે? સ્ત્રી હોય કે પુરુષ હોય, દરેકને ભરણપોષણ તો જોઈએ જ પણ માત્ર શરીરની ભૂખ એ જ બધું નથી! કોઈ પણ વ્યક્તિને સજા કરતાં પણ જીવનસાથીના પ્રેમની વધુ જરૂર હોય છે. કોઈ પણ લગ્નમાં સ્ત્રી કે પુરુષની સૌથી પહેલી જરૂરિયાત પરસ્પરનો પ્રેમ છે. કોઈ પણ લગ્નમાં સુખદુઃખ ગમે તેવા સંજોગોમાં બંનેને બાંધી રાખનારી કડી પરસ્પરની ચાહત હોય છે. આપણે બીમાર પત્નીની વાત બાજુએ રાખીએ અને આવી જ સ્થિતિમાં મુકાયેલા બાળકનો વિચાર કરીએ.